ગરીબ અને મધ્યમવર્ગીય દર્દીઓ માટે આર્શીવાદરૂપ સિવિલ હોસ્પિટલને ખાનગી કંપનીને સોપી દેવાના વિરોધમાં શુક્રવારે કોંગ્રેસ મેદાનમાં આવ્યું હતું. સ્ટેશન રોડ સ્થિત કોંગ્રેસ કાર્યાલય ખાતેથી કલેકટર કચેરી સુધી રેલી યોજવામાં આવી હતી. જેમાં કેટલાક કોંગ્રેસી કાર્યકરો દર્દી બનીને લારીમાં કલેકટર કચેરીએ આવ્યાં હતાં. કલેકટર કચેરીના પટાંગણમાં મહિલાઓએ થાળી વગાડી સરકારના ખાનગીકરણના નિર્ણયને વખોડ્યો હતો. કોંગ્રેસના આગેવાનોએ રાજય સરકાર અને ખાનગી સંસ્થા વચ્ચે થયેલા કરારની વિગતો જાહેર કરી કથિત ભ્રષ્ટાચારની CBI તપાસની માંગ કરી હતી. સિવિલનું ખાનગીકરણ અટકાવવા તંત્ર પગલા નહીં ભરે તો આગામી દિવસોમાં કલેકટર કચેરીને તાળાબંધી કરવા ચીમકી આપવામાં આવી છે.